সিলেট, ৬ জুন (শীর্ষ নিউজ ডটকম): সিলেটের ওসমানীনগরে জমি চাষকে কেন্দ্র করে প্রতিপক্ষের হাতে ছুরত আলী (৫৫) নামের এক বৃদ্ধ নিহত হয়েছেন। তিনি থানার তাজপুর ইউনিয়নের দুরাজপুর গ্রামের মৃত রজব আলীর পুত্র। আজ সোমবার বিকেল সাড়ে ৪টায় রঙ্গিয়া হাজিমার্কেট নামক স্থানে ঘটনাটি ঘটে।  পুলিশ, প্রত্যক্ষদর্শী ও নিহতের পারিবারিক সূত্রে জানা যায়, নিহত ছুরত মিয়ার তার জমি পাওয়ার টিলার দিয়ে চাষ করতে দেন রঙ্গিয়া গ্রামের মৃত আবদুল আজিজের পুত্র কনর মিয়াকে (২৭)।  জমি চাষ ভালো না হওয়ার কারণে আজ সোমবার রঙ্গিয়া হাজি মার্কেটের সামনে উভয়ের মধ্যে দেখা হলে বাকবিতণ্ডা হয়। এক পর্যায়ে দুজনে হাতাহাতিতে জড়িয়ে পড়লে কনর মিয়ার কিল, ঘুষি ও লাথিতে বৃদ্ধ ছুরত আলী সংজ্ঞাহীন হয়ে পড়েন। স্থানীয় জনতা তাকে উদ্ধার করে তাজপুরে একটি ক্লিনিকে নিয়ে এলে কর্তব্যরত ডাক্তার তাকে মৃত ঘোষণা করেন। খবর পেয়ে ওসমানীনগর থানা পুলিশ লাশ উদ্ধার করে থানায় নিয়ে আসে।  নিহতের ভাই আছকির মিয়া বলেন, আমার ভাইকে কনর হত্যা করেছে। এই খুনিকে গ্রেফতার করে দৃষ্টান্তমূলক শাস্তি দাবি করেন তিনি।  এ ব্যাপারে ওসমানীনগর  থানার ওসি নির্মলেন্দু চক্রবর্ত্তী বলেন, লাশ উদ্ধার করে ময়না তদন্তের জন্য সিলেট ওসমানী মেডিকেল কলেজ হাসপাতালে পাঠানো হয়েছে। এ ব্যাপারে মামলার প্রস্তুতি চলছে।  (শীর্ষ নিউজ ডটকম/এএস/আরআর/১৯:১২ ঘ.)